《望月行》
明代·苏葵

星斗森罗壶漏滴，有客仰天厌天黑。登楼望东殚目力，海波茫茫灭消息。

清辉不发意不伸，牵衣直摄天之根。大呼白兔闻不闻，怒气上射大帝嗔。

帝令五丁走招索，五丁碎把虾蟆擘。腹中拯出玉嫦娥，捧出波心还此客。

此客见之心遽欢，直要清影归盘桓。披心历历夜岑寂，趣在不言千万端。

倒觞判饮百杯溢，醉后狂吟鬼神泣。桂花露冷誓深知，地久天长岂相失。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。